Trekirker i Karpatene i Polen og Ukraina

Trekirker (tserkvaer) i Karpatene i Polen og Ukraina er UNESCOs tittel på oppføringen av 16 østkatolske og ortodokse kirker på verdensarvlisten. Tserkva (Церква) er ukrainsk for kirke. 

Trekirkene ble bygget på ulike tidspunkter fra 1500- til 1800-tallet og er fremragende eksempler på kirkearkitekturen i de polsk-ukrainske Karpatene. Anleggene karakteriseres blant annet ved en tredelt planløsning av kirken, pyramidale kirkerom, kupler og klokketårn, alt formet etter krav i kirkens liturgi. Samtidig er kirkene preget av den lokale byggekunst slik den utviklet seg i fjellandskapet. 

De kirkene som er oppført på verdensarvlisten representerer fire etniske grupperinger: Hutsulene i Nyzhniy Verbizh og Yasynia i Ukraina, halytsjene i de nordlige karpatene på hver side av grensen mellom Polen og Ukraina (Rohatyn, Drohobytsj, Zhovkva, Potelych, Radruż og Chotyniec), boykerne på hver side av landegrensene i Smolnik, Uzhok og Matkiv, og de vestlige lemkerne i de polske vestkarpatene i Powroźnik, Brunary Wyźne, Owczary, Kwiatoń og Turzańsk. Kirkene er med de tilhørende kirkegårdene og noen ganger frittstående klokketårn, innrammet av gjerder og veier og omgitt av trær.

Se også 
  Lille-Polen 
  Slovakia

Referanser 

Verdensarven i Polen
Verdensarven i Ukraina
Trekirker
Kirker i Polen
Kirker i Ukraina
Lister med koordinater